
ΑΝΑΚΟΙΝΩΣΗ ΓΙΑ ΥΠΟΒΟΛΗ ΑΙΤΗΣΕΩΝ ΑΠΑΛΛΑΓΗΣ ΤΕΛΩΝ ΦΟΙΤΗΣΗΣ 
ΓΙΑ ΤΟ ΑΚΑΔΗΜΑΪΚΟ ΕΤΟΣ 2025-2026

[bookmark: _Hlk115270638]Στο πλαίσιο του ΠΜΣ  «Επιδημιολογία - Μεθοδολογία έρευνας στις βιοϊατρικές επιστήμες,  την κλινική πράξη και τη δημόσια υγεία» της Ιατρικής Σχολής του Εθνικού και Καποδιστριακού Πανεπιστημίου Αθηνών (ΕΚΠΑ), ανακοινώνεται ότι οι επιτυχόντες που έγιναν δεκτοί για φοίτηση στο ανωτέρω ΠΜΣ για το ακαδημαϊκό έτος 2025-2026 μπορούν να υποβάλλουν, εφόσον πληρούν τις νόμιμες προϋποθέσεις, αίτηση απαλλαγής των τελών φοίτησης σύμφωνα με το άρθρο 86 του νόμου 4957/2022. 

Η υποβολή των αιτήσεων θα γίνει κατά το χρονικό διάστημα Δευτέρα 06 Οκτωβρίου 2025 μέχρι και την Δευτέρα 27 Οκτωβρίου 2025.  Λεπτομέρειες για τη διαδικασία απαλλαγής τελών φοίτησης και τα σχετικά έγγραφα θα βρείτε και στον ιστότοπο του ΠΜΣ www.dehems.med.uoa.gr/pms-epi.

Σύμφωνα με τον νόμο, προϋπόθεση για τη χορήγηση του δικαιώματος δωρεάν φοίτησης είναι η πλήρωση προϋποθέσεων αριστείας κατά τον πρώτο κύκλο σπουδών, που αντιστοιχεί κατ’ ελάχιστον στην κατοχή βαθμού ίσου ή ανώτερου του επτάμιση με άριστα στα δέκα (7,5/10).  Στη συνέχεια ο φοιτητής έχει δικαίωμα δωρεάν φοίτησης, εφόσον ισχύουν τα ακόλουθα κριτήρια:

α)  αν ο αιτών δεν έχει συμπληρώσει το εικοστό έκτο (26ο) έτος της ηλικίας του και είναι άγαμος ή δεν έχει συνάψει σύμφωνο συμβίωσης, έχει δικαίωμα δωρεάν φοίτησης εάν ο μέσος όρος του αθροίσματος των φορολογητέων εισοδημάτων των δύο (2) τελευταίων οικονομικών ετών (φορολογικά έτη 2023 και 2024)  του συνόλου των μελών της οικογένειας του, δηλαδή του ίδιου του αιτούντος, των γονέων του, ανεξαρτήτως αν κάνουν κοινή ή χωριστή φορολογική δήλωση, και των αδελφών του έως είκοσι έξι (26) ετών, εφόσον είναι άγαμοι και έχουν ίδιο φορολογητέο εισόδημα κατά την έννοια του άρθρου 7 του ν. 4172/2013 (Α’ 167), δεν υπερβαίνει το εβδομήντα τοις εκατό (70%) του εθνικού διάμεσου διαθέσιμου ισοδύναμου εισοδήματος, σύμφωνα με τα πλέον πρόσφατα δημοσιευμένα στοιχεία της Ελληνικής Στατιστικής Αρχής (ΕΛ.ΣΤΑΤ.) 

β) αν ο αιτών έχει συμπληρώσει το εικοστό έκτο (26ο) έτος της ηλικίας του, και είναι άγαμος ή δεν έχει συνάψει σύμφωνο συμβίωσης έχει δικαίωμα δωρεάν φοίτησης εάν ο μέσος όρος του ατομικού φορολογητέου εισοδήματος του των δύο (2) τελευταίων οικονομικών ετών (φορολογικά έτη 2023 και 2024) δεν υπερβαίνει το εκατό τοις εκατό (100%) του εθνικού διάμεσου διαθέσιμου ισοδύναμου εισοδήματος, σύμφωνα με τα πλέον πρόσφατα δημοσιευμένα στοιχεία της ΕΛ.ΣΤΑΤ

γ) αν ο αιτών είναι έγγαμος ή έχει συνάψει σύμφωνο συμβίωσης  έχει δικαίωμα δωρεάν φοίτησης εάν ο μέσος όρος του αθροίσματος του φορολογητέου εισοδήματος των δύο (2) τελευταίων οικονομικών ετών (φορολογικά έτη 2023 και 2024) του ιδίου και του ή της συζύγου ή συμβιούντος του, ανεξαρτήτως αν υποβάλλουν κοινή ή χωριστή φορολογική δήλωση, δεν υπερβαίνει το εκατό τοις εκατό (100%) του εθνικού διάμεσου διαθέσιμου ισοδύναμου εισοδήματος, σύμφωνα με τα πλέον πρόσφατα δημοσιευμένα στοιχεία της ΕΛ.ΣΤΑΤ.

δ) αν ο αιτών δεν έχει συμπληρώσει το εικοστό έκτο (26ο) έτος της ηλικίας του και είναι τέκνο τρίτεκνης ή πολύτεκνης οικογένειας ή τέκνο άγαμου γονέα ή ορφανός τουλάχιστον από έναν (1) γονέα ή άτομο με αναπηρία ή μέλος νοικοκυριού με άτομο με αναπηρία δύναται να αιτηθεί την απαλλαγή κατά το ήμισυ (50%) από την υποχρέωση καταβολής τελών φοίτησης, εφόσον ο μέσος όρος του αθροίσματος των φορολογητέων εισοδημάτων των δύο (2) τελευταίων οικονομικών ετών (φορολογικά έτη 2023 και 2024) του συνόλου των μελών της οικογένειας του, δηλαδή του ίδιου του αιτούντος, των γονέων του, ανεξαρτήτως αν κάνουν κοινή ή χωριστή φορολογική δήλωση, και των αδελφών του έως είκοσι έξι (26) ετών, εφόσον είναι άγαμοι και έχουν ίδιο φορολογητέο εισόδημα κατά την έννοια του άρθρου 7 του ν. 4172/2013 (Α’ 167), υπερβαίνει το εβδομήντα τοις εκατό (70%) και δεν υπερβαίνει το εκατό τοις εκατό (100%) του εθνικού διάμεσου διαθέσιμου ισοδύναμου εισοδήματος.

Η απαλλαγή αυτή παρέχεται για τη συμμετοχή σε ένα μόνο Π.Μ.Σ.. Σε κάθε περίπτωση, οι απαλλασσόμενοι φοιτητές δεν ξεπερνούν το ποσοστό του τριάντα τοις εκατό (30%) του συνολικού αριθμού των φοιτητών που εισάγονται στο Π.Μ.Σ.. Αν οι δικαιούχοι υπερβαίνουν το ποσοστό αυτό, επιλέγονται με σειρά κατάταξης ξεκινώντας από αυτούς που έχουν το μικρότερο εισόδημα.  Δεν δικαιούνται απαλλαγής όσοι λαμβάνουν υποτροφία από άλλη πηγή.

Σύμφωνα με την Υπουργική Απόφαση 46905/Ζ1/30.04.2025 (ΑΔΑ:9ΙΦΩ46ΝΚΠΔ-Υ9Σ), το ποσό που αντιστοιχεί στο εθνικό διάμεσο διαθέσιμο ισοδύναμο εισόδημα για τη χορήγηση δικαιώματος δωρεάν φοίτησης σε Πρόγραμμα Μεταπτυχιακών Σπουδών Α.Ε.Ι. κατά το ακαδημαϊκό έτος 2025-2026, ανέρχεται για μεν το ατομικό φορολογητέο εισόδημα σε δέκα χιλιάδες οκτακόσια πενήντα ευρώ (10.850,00 €) (100% του εθνικού διάμεσου ισοδύναμου διαθέσιμου εισοδήματος), και σε επτά χιλιάδες πεντακόσια ενενήντα πέντε ευρώ (7.595,00 €) για το φορολογητέο εισόδημα του συνόλου των μελών της οικογένειας (70% του εθνικού διάμεσου ισοδύναμου διαθέσιμου εισοδήματος). 

ΑΠΑΡΑΙΤΗΤΑ ΔΙΚΑΙΟΛΟΓΗΤΙΚΑ
Οι ενδιαφερόμενοι καλούνται να υποβάλλουν τα ακόλουθα δικαιολογητικά στην Γραμματεία του ΠΜΣ ηλεκτρονικά στο e-mail (mscepi@med.uoa.gr):

1. Αίτηση του φοιτητή, η οποία επέχει θέση υπεύθυνης δήλωσης (συνημμένη).  Η αίτηση θα πρέπει να έχει βεβαιωθεί ψηφιακά από το govgr (Ψηφιακή βεβαίωση εγγράφου)

2. α)  αν ο αιτών δεν έχει συμπληρώσει το εικοστό έκτο (26ο) έτος της ηλικίας του και είναι άγαμος ή δεν έχει συνάψει σύμφωνο συμβίωσης (ως ημερομηνία γέννησης θεωρείται η 31η Δεκεμβρίου του έτους γέννησης)                                
Αντίγραφα των δηλώσεων E1 και των εκκαθαριστικών (συμπεριλαμβανομένου του εκκαθαριστικού ΕΝΦΙΑ), του συνόλου των μελών της οικογένειας του αιτούντος την απαλλαγή από τα τέλη φοίτησης, ήτοι του ίδιου του αιτούντος, των γονέων του, ανεξαρτήτως αν κάνουν κοινή ή χωριστή φορολογική δήλωση, και των αδελφών του έως είκοσι έξι (26) ετών, εφόσον είναι άγαμοι και έχουν ίδιο φορολογητέο εισόδημα κατά την έννοια του άρθρου 7 του ν. 4172/2013 (Α’ 167), των δύο τελευταίων οικονομικών ετών για τα οποία, κατά το χρόνο της επιλογής στο Π.Μ.Σ. έχει ολοκληρωθεί η εκκαθάριση φόρου, σύμφωνα με όσα ορίζονται στον Κώδικα Φορολογίας Εισοδήματος. Σε περίπτωση διαζευγμένων γονέων, προσκομίζει τη δήλωση Ε1 και το εκκαθαριστικό του γονέα στον οποίο ο αιτών είναι καταχωρημένος ως εξαρτώμενο μέλος (όπως ο όρος προσδιορίζεται στον Κώδικα Φορολογίας Εισοδήματος) ή ήταν καταχωρημένος πριν την υποβολή φορολογικής δήλωσης αυτοτελώς.

3. β) αν ο αιτών έχει συμπληρώσει το εικοστό έκτο (26ο) έτος της ηλικίας του, και είναι άγαμος ή δεν έχει συνάψει σύμφωνο συμβίωσης (ως ημερομηνία γέννησης θεωρείται η 31η Δεκεμβρίου του έτους γέννησης)                                
Αντίγραφα των δηλώσεων Ε1 και των εκκαθαριστικών (συμπεριλαμβανομένου του εκκαθαριστικού ΕΝΦΙΑ) του ιδίου.
                                                                                                                                                                 γ) Αν ο αιτών είναι έγγαμος ή έχει συνάψει σύμφωνο συμβίωσης                                            Αντίγραφα των δηλώσεων Ε1 και των εκκαθαριστικών (συμπεριλαμβανομένου του εκκαθαριστικού ΕΝΦΙΑ) του ιδίου και του ή της συζύγου ή συμβιούντος του. 

4. (α) Πιστοποιητικό/ά οικογενειακής κατάστασης από το Δήμο, στο δημοτολόγιο του οποίου είναι  εγγεγραμμένα όλα τα μέλη της οικογένειας με κανονική εγγραφή εκδοθέν/ντα εντός των τελευταίων τριών μηνών.                                                                         
 (β) Πιστοποιητικό σπουδών για τέκνα, τα οποία μετά τη συμπλήρωση του 18ου έτους της ηλικίας τους φοιτούν στη μέση εκπαίδευση, σε ανώτερο ή ανώτατο εκπαιδευτικό Ίδρυμα της Ελλάδας ή αναγνωρισμένο του εξωτερικού, καθώς και σε Ινστιτούτα Επαγγελματικής Κατάρτισης (Ι.Ε.Κ.) ή σε Κολέγια ή στο Μεταλυκειακό έτος – Τάξη Μαθητείας των ΕΠΑ.Λ.. Εάν πρόκειται για εκπαιδευτικό ίδρυμα χώρας του εξωτερικού, εκτός των χωρών της Ευρωπαϊκής Ένωσης, το πιστοποιητικό σπουδών πρέπει να είναι θεωρημένο από το Ελληνικό Προξενείο.      
                                                                                                           
(γ) Ιατρική γνωμάτευση των Κέντρων Πιστοποίησης Αναπηρίας (ΚΕ.Π.Α.) ή απόφαση Υγειονομικής Επιτροπής του Ι.Κ.Α./ΕΦΚΑ, ή των Ανώτατων Υγειονομικών Επιτροπών του Στρατού (Α.Σ.Υ.Ε.), του Ναυτικού (Α.Ν.Υ.Ε.), της Αεροπορίας (Α.Α.Υ.Ε.) και της Ελληνικής Αστυνομίας, για τον ίδιο ή για εξαρτώμενο μέλος του νοικοκυριού με ποσοστό αναπηρίας 67% και άνω. Τα εν λόγω δικαιολογητικά θα πρέπει να είναι σε ισχύ τη χρονική στιγμή που υποβάλλεται η αίτηση και να προκύπτει η διάρκεια της αναπηρίας από αυτά. 

δ) Ληξιαρχική πράξη θανάτου του αποβιώσαντος γονέα, αν ο φοιτητής έχει δηλώσει ορφανός από τον έναν ή και τους δύο γονείς.       
                                                                                                                                           
ε) Διαζευκτήριο, σε περίπτωση που ο φοιτητής είναι διαζευγμένος ή δηλώνει τέκνο διαζευγμένων γονέων.   
                                                                                                                                                                                στ) Υπεύθυνη δήλωση* του φοιτητή, από την οποία να προκύπτει ότι δεν έχει κάνει χρήση του δικαιώματος απαλλαγής από τα τέλη φοίτησης σε Π.Μ.Σ. με τη διάταξη του άρθρου 86 του ν. 4957/2022 και ότι δεν λαμβάνει υποτροφία από άλλη πηγή. 

*ΣΗΜΑΝΤΙΚΗ ΕΠΙΣΗΜΑΝΣΗ: η υπεύθυνη δήλωση που στέλνεται ηλεκτρονικά θα πρέπει να φέρει βεβαίωση γνήσιου υπογραφής ή ηλεκτρονική υπογραφή ή να έχει συνταχθεί μέσω της Ενιαίας Ψηφιακής Πύλης της Δημόσιας Διοίκησης  (govgr).

ΥΠΟΒΟΛΗ ΑΙΤΗΣΗΣ
Ο φάκελος με τα απαραίτητα δικαιολογητικά υποβάλλεται στη Γραμματεία του ΠΜΣ ηλεκτρονικά (mail: mscepi@med.uoa.gr). 

Η κατάθεση των αιτήσεων θα γίνεται Δευτέρα 06 Οκτωβρίου 2025 μέχρι και την Δευτέρα 27 Οκτωβρίου 2025.

Η εξέταση των αιτήσεων θα πραγματοποιηθεί από την Συνέλευση της Ιατρικής Σχολής, η οποία  μπορεί να ζητήσει συμπληρωματικά, όποιο άλλο δικαιολογητικό κρίνει απαραίτητο.

Για περισσότερες πληροφορίες οι ενδιαφερόμενοι μπορούν να απευθύνονται καθημερινά από 12:00 π.μ. έως 14:00 μ.μ. στο 210 7462109 ή αποστέλλοντας σχετικό email στη διεύθυνση mscepi@med.uoa.gr. 

